D'alcuerdo con os relatos tradicionals, o Zen arribó en China de mans d'un monche indio dito Bodhidharma (Daruma Taishi en chaponés) arredol d'o sieglo VI. Yera o 28º sucesor en una linia de transmisión d'amostranza que a tradición remonta dica Kasyapa, discíplo de Buda. D'alcuerdo a lo Rechistro Jingdé de transmisión d'a lampara s'embarcó arredol d'o anyo 520 dC. en un viache que lo levó a lo reino de Liáng, ubicado a lo sud de China. En ixe reino, mientres un famoso intercambeyo con o emperador Wu, declaró que as buenas accions feitas con intencions egoístas yeran inútils pa conseguir a iluminación. Mes tarde s'adrezó a un monesterio a man de Luòyáng, en l'este de China y, d'alcuerdo a la leyenda, estió meditando debant una paret d'un cinglo enantes d'acceptar garra disciplo. Morió en o templo Shàolín d'o mont Sōng (嵩山少林寺), condato Dēngfēng, provincia de Hénán, China. O mont Sōng ye a tuca més alta d'os Cinco Monts Sagratos, ubicatos en a provincia de Hénán.